Diari Oficial de la Generalitat Valenciana


Sumari del DOGV 3006, del 04-06-1997 (1997/8045)

CONVOCATÒRIA 02/97, del dia 23 de maig de 1997, del Consell de la Sindicatura de Comptes de la Generalitat Valenciana, per la qual s'anuncia un concurs de mèrits per a la provisió de dos llocs de treball de tècnic/a d'auditoria en aquesta institució.
----------------------------------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc//1997/05/23/2/dof/vci/html**

### Dades del document

Número de DOGV
:   3006

Data del DOGV
:   04-06-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/8045


Data del document
:   23-05-1997

Organisme emissor
:   Sindicatura de Comptes

Tipus de document
:   Convocatòria

CONVOCATÒRIA 02/97, del dia 23 de maig de 1997, del Consell de la Sindicatura de Comptes de la Generalitat Valenciana, per la qual s'anuncia un concurs de mèrits per a la provisió de dos llocs de treball de tècnic/a d'auditoria en aquesta institució.
  
D'acord amb el que s'estableix en l'article 20 del decret legislatiu de 24 d'octubre de 1995 del Consell de la Generalitat Valenciana, pel qual es va aprovar el Text Refós de la Llei de la Funció Pública Valenciana, i amb els articles 23 i següents del decret 69/1986, de 2 de juny, pel qual s'aprovà el Reglament de Selecció de Personal i Provisió de Llocs de Treball de la Generalitat Valenciana, el Consell de la Sindicatura de Comptes, per aplicació del que disposa l'art. 17.c) de la Llei 6/1985, d'11 de maig, i una vegada obtinguda la delegació de les Corts Valencianes, ha acordat convocar concurs de mèrits per a la provisió de les vacants que s'indiquen tot seguit, segons les bases següents:
  
  
  
Primera. Participants
  
En aquest concurs podran participar els funcionaris de carrera de la Generalitat Valenciana i els de les entitats locals de la Comunitat Valenciana seleccionats pel sistema previst per l'article 10.1 del decret legislatiu de 24 d'octubre de 1994, del Consell de la Generalitat Valenciana.
  
El personal amb destinació definitiva haurà d'haver restat un mínim de dos anys en el seu lloc de treball, tret dels supòsits assenyalats en l'apartat 6 de l'article 20 del Text Refós de la Llei de Funció Pública Valenciana.
  
Els aspirants hauran de reunir els requisits i condicions del lloc d'acord amb la seua classificació, així com la pertinença al sector de l'administració que hi corresponga.
  
  
Segona. Vacants i característiques
  
Els llocs vacants que s'anuncien i les seues característiques són els que figuren en l'annex II de la convocatòria.
  
  
Tercera. Instàncies
  
Els participants hauran de presentar la seua instància segons el model que es publica en l'annex I, i hi adjuntaran:
  
- Fotografia de carnet.
  
- Fotocòpia del DNI
  
- Currículum vitae, on s'indicarà per ordre de mèrits: A) Experiència professional: 1. Antiguitat. 2. Grau personal. B) Formació personal : 3. Titulacions acadèmiques. 4. Cursos de formació i perfeccionament genèrics. 5. Coneixements de valencià. 6. Coneixements d'altres idiomes oficials de la Unió Europea. C) Aptituds per al lloc de treball convocat: 7. Treballs realitzats anteriorment. 8. Cursos de formació i perfeccionament específics. 9. D'altres mèrits.
  
- Documents que acrediten els mèrits al·legats, així com el cos/escala a què pertany, grup de titulació, destinació actual i data de la presa de possessió.
  
- La documentació i justificació dels mèrits al·legats haurà d'acreditar-se amb originals o còpies compulsades.
  
  
  
Quarta. Plaça i lloc de presentació
  
Les instàncies i la documentació es presentaran en el Registre General de la Sindicatura de Comptes de la Generalitat Valenciana, Av. del Port, núm. 108, de València, o en qualsevol de les oficines a què es refereix l'art. 38.4 de la Llei de Règim Jurídic de les Administracions Públiques i del Procediment Administratiu Comú, en el termini de vint dies hàbils comptadors des del dia següent a la publicació de aquesta convocatòria en el Diari Oficial de la Generalitat Valenciana i en el Butlletí Oficial de les Corts Valencianes. El termini es computarà a partir de la publicació que aparega en últim lloc.
  
Una vegada finalitzat el termini de presentació d'instàncies, les sol·licituds formulades vincularan els peticionaris.
  
  
Cinquena. Barem de mèrits i forma de citació per a l'entrevista
  
S'hi aplicarà el decret 117/1991, de 26 de juny, del Consell de la Generalitat Valenciana, pel qual s'aprova el barem general d'aplicació als concursos de mèrits per a la provisió de llocs de treball (DOGV núm. 1.577, de 2 de juliol de 1991), modificat pel decret 176/1993, de 28 de setembre, del Consell de la Generalitat (DOGV núm. 2.118, de 6 d'octubre de 1993), tret de les peculiaritats que es detallen tot seguit, d'acord amb el barem específic aprovat en la relació de llocs de treball d'aquesta Sindicatura.
  
  
El subapartat 3.1 Valoració del treball desenvolupat, de l'apartat III, Aptituds per al lloc de treball convocat, queda redactat així:
  
  
L'ocupació de llocs de treball, el contingut essencial i habitual dels quals siga l'auditoria i la fiscalització del sector públic, es valorarà fins un màxim de 4 punts, a raó d'un màxim de 0,5 punts per any de servei.
  
El subapartat 3.2 Cursos de formació i perfeccionament específics de l'apartat III, Aptituds per al lloc de treball convocat, en el punt 1r. queda redactat així (els altres punts no experimenten cap variació):
  
1r. Es valoraran fins un màxim de 3 punts els cursos de formació i perfeccionament de caràcter sectorial que tracten sobre matèries directament relacionades amb la fiscalització i l'auditoria del sector públic.
  
Als efectes del que disposa l'art. 59.5,b) de la Llei 30/1992, de 26 de novembre, es fa constar que entre els dies 29 de setembre i 3 d'octubre de 1997, tots dos inclusivament, s'exposarà en el tauler d'anuncis de la seu de la Sindicatura de Comptes, un anunci on s'indicarà el dia, l'hora i el lloc en què es realitzarà l'entrevista que es regula en l'apartat 3, subapartat 3.3 de l'annex I del decret 117/1991, de 26 de juny. Els aspirants restaran convocats a l'acte de l'entrevista mitjançant aquest anunci.
  
  
Sisena. Puntuació mínima
  
Per a l'adjudicació de vacants caldrà que els aspirants arriben a la puntuació mínima de 4 punts, que és la que s'assenyala com a mínima en el decret de la Generalitat on s'aprova el barem general.
  
  
No es citaran a l'entrevista preceptiva aquells aspirants que, després d'haver-los sumat els punts obtinguts a la màxima puntuació possible de l'entrevista, no arriben a la dita puntuació mínima.
  
  
  
Setena. Comissió avaluadora
  
Estarà integrada pels membres següents:
  
Titulars:
  
\* En representació de la Sindicatura de Comptes:
  
President:
  
- Sr. Josep Jordan Galduf. Catedràtic de la Facultat de Ciències Econòmiques i Empresarials de la Universitat de València.
  
Vocals:
  
- Sr. Ignacio Otalora Ariño. Auditor adjunt del Tribunal Basc de Comptes Públics.
  
- Sr. Manuel Casas i Campo. Tècnic de gestió de la Sindicatura de Comptes de Catalunya.
  
- Sr. Francisco J. Visiedo Mazón. Lletrat de les Corts Valencianes.
  
- Sr. José L. Cuñat Cortina. Tècnic d'auditoria de la Sindicatura de Comptes de la Generalitat Valenciana.
  
\* En representació de la Funció Pública Valenciana:
  
- Sr. Miguel Ángel Cervera Puertes. Cap de l'àrea de Funció Pública de la Direcció General de Funció Pública de la Conselleria d'Economia, Hisenda i Administració Pública de la Generalitat Valenciana.
  
\* En representació de les organitzacions sindicals:
  
- Sr. José Luís Giménez García. Representant de CCOO.
  
- Sra. Marta Climent Viguer. Representant d'UGT.
  
- Sr. Juan José Barreiro Rego. Representant de CSI-CSIF.
  
- Sr. Juan Gamir Giner. Representant del Consell de Personal de les Corts Valencianes i institucions que en depenen, que actuarà amb veu però sense vot.
  
Secretari:
  
- Sr. Roberto P. Cortell Giner. Lletrat en cap de la Sindicatura de Comptes de la Generalitat Valenciana, que actuarà amb veu però sense vot.
  
Suplents:
  
\* En representació de la Sindicatura de Comptes:
  
President:
  
- Sr. Roberto Escuder Vallés. Catedràtic de la Facultat de Ciències Econòmiques i Empresarials de la Universitat de València.
  
  
Vocals:
  
- Sr. José Luís Bengoetxea Romero. Auditor adjunt del Tribunal Basc de Comptes Públics.
  
- Sr. Enric Espina i Vàzquez. Supervisor d'equip d'auditoria de la Sindicatura de Comptes de Catalunya.
  
- Sr. Enrique Soriano Hernández. Lletrat de les Corts Valencianes.
  
- Sra. Pilar Ríos Segarra. Tècnica d'auditoria de la Sindicatura de Comptes de la Generalitat Valenciana.
  
\* En representació de la Funció Pública Valenciana:
  
- Sr. Lluís Quiralte i Asunción. Cap del servei de Selecció i Provisió de Llocs de Treball de la Direcció General de Funció Pública de la Conselleria d'Economia, Hisenda i Administració Pública de la Generalitat Valenciana.
  
\* En representació de les organitzacions sindicals:
  
- Sra. Soledad Fernández Cano. Representant de CCOO.
  
- Sr. Juan Ferrer Mateo. Representant d'UGT.
  
- Sr. Ricardo Aguilar Pla. Representant de CSI-CSIF.
  
- Sr. Ricardo March García. Representant del Consell de Personal de les Corts Valencianes i institucions que en depenen, que actuarà amb veu però sense vot.
  
Secretària:
  
- Sra. Carmen López Terrada. Tècnica de gestió administrativa de la Sindicatura de Comptes de la Generalitat Valenciana, que actuarà amb veu però sense vot.
  
Per als òrgans col·legiats, el funcionament de la comissió avaluadora s'ajustarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
Vuitena. Adjudicació
  
La comissió avaluadora, immediatament abans de redactar la proposta d'acord, i dins de les 48 hores següents a la finalització de l'entrevista, posarà de manifest als interessats en el tauler d'anuncis de la seu de la Sindicatura de Comptes, un anunci on s'indicaran les puntuacions adjudicades en les diferents fases de valoració del concurs. D'acord amb el que disposa l'art. 59.5,b) de la Llei 30/1992, de 26 de novembre, aquest anunci substituirà la notificació als interessats.
  
Els interessats podran, en un termini de deu dies hàbils, comptadors des del primer dia hàbil següent a l'exposició de l'esmentat anunci, al·legar i justificar el que consideren pertinent davant de la comissió avaluadora del concurs.
  
Una vegada redactada per part de la comissió la proposta d'acord, amb les al·legacions i justificacions presentades, tant les estimades com les desestimades, serà elevada al Consell de la Sindicatura de Comptes, el qual, després d'haver-les vistes, aprovarà l'acord que calga del concurs i el trametrà al Diari Oficial de la Generalitat Valenciana i al Butlletí Oficial de les Corts Valencianes per a la seua publicació.
  
S'estableix un termini de cinc mesos per a l'adopció de l'acord de resolució d'aquest concurs comptador des del dia següent al de finalització del termini per a la presentació de sol·licituds.
  
  
La destinació adjudicada serà irrenunciable, llevat que abans de l'acabament del termini de presa de possessió s'hagués obtingut un altre lloc mitjançant convocatòria pública.
  
  
Novena. Recursos
  
Aquest acord exhaureix la via administrativa. Les persones interessades podran interposar contra aquest acord, amb la comunicació prèvia al Consell de la Sindicatura de Comptes de la Generalitat Valenciana, un recurs contenciós administratiu en el termini de dos mesos comptadors des del dia següent al de la seua publicació, d'acord amb el que estableix l'art. 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 57.2.f) i 58.1 de la Llei de Jurisdicció Contenciosa Administrativa (disposició addicional onzena de la Llei 30/1992). Tot això sense perjudici que s'utilitze qualsevol altra via que es considere oportuna.
  
  
València, 23 de maig de 1997.- El síndic major: Vicente Montesinos Julve.
  
  
  
Annex I
  
  
Instància provisió de llocs
  
  
a) Dades de la persona interessada
  
Cognoms: Nom:
  
DNI/NRP Domicili oficial
  
Telèfon Fax (més pròxim)
  
Relació professional amb la Generalitat Valenciana
  
Núm. lloc actual Conselleria/Institució
  
Relació professional amb altres administracions públiques
  
Destinació actual Data de presa de possessió
  
Cos/escala a què pertany
  
Grup de titulació
  
b) Documents que presenta
  
1. Fotografia de carnet
  
2. Fotocòpia del DNI
  
3. Currículum
  
4. Certificats relatius a:
  
4.1 Antiguitat
  
4.2 Grau personal
  
4.3 Titulacions
  
4.4 Cursos de formació i perfeccionament genèrics
  
4.5 Coneixements de valencià
  
4.6 Coneixement d'idiomes comunitaris
  
4.7 Treball realitzat
  
4.8 Cursos de formació i perfeccionaments específics
  
4.9 D'altres certificats.
  
5. Cos/escala a què pertany, grup de titulació, destinació actual i data de la presa de possessió.
  
  
València, de de 1997
  
La persona interessada
  
  
EXCM. SR. SÍNDIC MAJOR DE LA SINDICATURA DE COMPTES DE LA GENERALITAT VALENCIANA. Avinguda del Port, núm. 108. 46954-València.
  
  
  
Annex II
  
  
- Lloc de treball: Tècnic/a d'auditoria.
  
- Nombre de vacants: Dos.
  
- Número dels llocs: 45 i 46.
  
- Centre de destinació: Sindicatura de Comptes de la Generalitat Valenciana.
  
- Localitat del lloc: València.
  
- Naturalesa: Funcionarial.
  
- Sector: General.
  
- Requisits: Grup B.
  
- Complement de destinació: Nivell 24.
  
- Complement específic: 147.551 PTA/mes. Dia pernoctat.
  
- Forma de provisió: concurs.
  
Funcions:
  
1ª. Sota la dependència dels auditors, els tècnics d'auditoria desenvoluparan els treballs que els assignen en les distintes àrees de la fiscalització.
  
2ª. Sota la supervisió dels auditors, els tècnics d'auditoria formaran un arxiu complet i detallat del treball efectuat i de les conclusions aconseguides, on inclouran tots els papers de treball.
  
  
3ª. Controlar i supervisar el treball dels ajudants d'auditoria i els seus fulls de treball.
  
4ª. Redactar la part del projecte d'informe o memòria corresponent a les tasques que tinguen assignades per a la possible assumpció per part de l'auditor.
  
5ª. Utilitzar les eines o aplicacions informàtiques necessàries en la realització del seu treball.
  
- D'altres característiques del lloc:
  
En virtut del que ordena l'article 10.1.b) de la Llei de la Sindicatura de Comptes, la realització normal per part del personal al servei de la Sindicatura de les funcions assignades als seus respectius llocs de treball, pot comportar la necessitat de desplaçar-se dins de la Comunitat Valenciana a la seu dels departaments, entitats o organismes controlats.
  
Aquest lloc de treball va ser classificat per acord del Consell de la Sindicatura de Comptes del dia 27 de desembre de 1996.


Còpia Permalink ELI